
РЕПУБЛИКА БЪЛГАРИЯ
Министър на земеделието и храните


ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ


ДОКЛАД
ОТ ПЛАМЕН АБРОВСКИ – МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Постановление на Министерския съвет за приемане на Тарифа за таксите, които се събират от Изпълнителната агенция по сортоизпитване, апробация и семеконтрол по Закона за посевния и посадъчния материал и по Закона за закрила на новите сортове растения и породи животни


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Тарифа за таксите, които се събират от Изпълнителната агенция по сортоизпитване, апробация и семеконтрол по Закона за посевния и посадъчния материал и по Закона за закрила на новите сортове растения и породи животни.

Причини, които налагат приемането на акта
Дейността на Изпълнителната агенция по сортоизпитване, апробация и семеконтрол (ИАСАС), по изпитването и признаването на сортовете растения, и контрола при производството, заготовката, разпространяването, търговията и съхраняването на посевния и посадъчен материал, се осъществява в съответствие с разпоредбите на Закона за закрила на новите сортове растения и породи животни (ЗЗНСРПЖ) и Закона за посевния и посадъчен материал (ЗППМ).
Изпълнителна агенция по сортоизпитване, апробация и семеконтрол събира такси за извършваните дейности, свързани с официалното сортоизпитване и сертификацията на посевния и посадъчен материал по Тарифа за таксите, които се събират от изпълнителната агенция по сортоизпитване, апробация и семеконтрол по Закона за закрила на новите сортове растения и породи животни и по Закона за посевния и посадъчния материал, приета с Постановление № 96 на Министерския съвет от 2015 г. (обн., ДВ. бр. 30 от 2015 г.) („Тарифата“).
Предвид необходимостта от промяна на съществен брой разпоредби от сега действащата тарифа се предлага нейната отмяна и приемане на нова Тарифа.
Промяната в размера на таксите, в сравнение с досегашните размери, е обусловено от факта, че от приемането на Тарифата, през 2015 г. до момента не са правени промени, независимо от настъпилите изменения в основни ценообразуващи фактори, които формират размера им.
Налице са съществени различия в нивото на разходите, заложени в технологичните разработки, като икономическа аргументация от 2014 г. в сравнение с тези от 2025 г.
За периода 2015 – 2025 г. средната месечна брутна работна заплата в агенцията е нараснала от 350,23 евро (685 лв.) в началото на 2015 г. на 963,12 евро (1884 лв.) за 2025 г., което представлява увеличение от 274,71 %, постигнато за сметка на многократна оптимизация на числения състав на агенцията.
Индексът на цените на производител за периода 2015 – 2023 г. за зърнени култури е 165,4 %, като за 2024 г. до края на 2025 г. се наблюдава относителна пазарна стабилизация с умерени сезонни изменения.
Индексът на потребителските цени за месец декември 2025 г. спрямо месец декември 2014 г. е 154,7 %, което води до увеличаване обема на средствата необходими на ИАСАС, за осъществяване на дейностите по изпитването и признаването на сортовете растения, и контрола при производството, заготовката, разпространяването, търговията и съхраняването на посевния и посадъчен материал.
Дейностите и услугите, за които ИАСАС събира такси са дефинирани в разпоредбите на ЗППМ и ЗЗНСРПЖ.
На основание ЗППМ:
1. Провеждане на официално сортоизпитване с цел признаване и вписване на сортове земеделски растения в Официална сортова листа – чл. 4, чл. 18;
2. Сертификация на семена (включва полска инспекция, вземане на проби, лабораторни анализи, издаването на документи за тези дейности) – чл. 4, чл. 30, чл. 31;
3. Сертификация и окачествяване на посадъчен материал – чл. 4, чл. 42, чл. 44, чл. 45, чл. 49;
4. Лабораторен анализ за определяне на посевните качества на семената извършван от централна лаборатория и териториалните звена на агенцията – чл. 4;
5. Полагане на изпит от всеки кандидат за полски инспектор – чл. 6;
6. Проверки за съответствие с изискванията за одобряване на лаборатории, за извършване на лабораторни анализи за определяне посевните качества на семената, с цел сертификация и лабораторни анализи за търговски семена и смески – чл. 10, ал. 2;
7. Курсове за обучение, провеждане на изпити и проверки за наличието на необходимите условия, за издаване на разрешение за сортоизпитване за биологични и стопански качества, на физически и юридически лица – чл. 18, ал. 6, т 3, ал. 7 и ал. 9;
8. Сортоизпитване за различимост, хомогенност и стабилност – чл. 22;
9. Сортоизпитване за биологични и стопански качества – чл. 22;
10. Вписване в регистър на физическите и юридически лица, които търгуват с посевен и посадъчен материал – чл. 28;
11. Одобрение на категория търговски семена – чл. 34;
12. Извършване на последващ (грунтов) контрол на семената – чл. 37;
13. Полска инспекция, вземане на проби, лабораторни анализи, последващ контрол и издаването на документи за тези дейности – чл. 38, ал. 1;
14. Полска инспекция, окачествяване на овощния посадъчен материал и за издаването на документи за тези дейности – чл. 44, ал. 1;
15. Полска инспекция, окачествяване на посадъчен материал от медицински и ароматни растения и за издаването на документи за тези дейности – 46, ал. 1;
16. Полска инспекция, окачествяване на лозов посадъчен материал и за издаването на документи за тези дейности – чл. 51, ал. 1;
17. Издаване на международен ISTA сертификат и/или OECD сертификат, по искане на страната вносител на семена – чл. 61.
На основание чл. 42, ал. 1 от ЗЗНСРПЖ, за всички действия по този закон се заплащат такси по Тарифа за таксите, които се събират от Изпълнителната агенция по сортоизпитване, апробация и семеконтрол.
В Тарифата за таксите са включени услугите, за които има изричен текст в Закона за посевния и посадъчен материал, като в съответствие с чл. 4 от ЗППП са включени лабораторните анализи за целите на сертификацията на посевния материал и лабораторните анализи на търговските семена по чл. 30, ал. 3.
За определяне размера на таксите е използван метода за изчисляване на таксите на база на разходите извършени от ИАСАС за 2025 г. В размера на таксите са включени само преките трудови и материални разходи за извършването на дейностите и услугите. В размера на таксите не са калкулирани амортизационни разходи и печалба, както и разходи за отстраняване на нередовности и/или предоставяне на допълнителна информация.
Изпълнителната агенция по сортоизпитване, апробация и семеконтрол не извършва многоетапни административни услуги по разрешителен или лицензионен режим, за които по закон е предвиден последващ контрол и административни услуги със съкратени срокове.
Размерът на предлаганите такси, за извършване на сортоизпитване за биологични и стопански качества и различимост, хомогенност и стабилност, полска инспекция, вземане на проби, лабораторни анализи, последващ контрол и за издаването на документи за тези дейности, е съобразен с икономически оправданите разходи за тези дейности и значително ще намали системния и задълбочаващ се дефицит при финансирането им.
Предвидените такси в Тарифата покриват разходите за извършваните дейности и услуги от агенцията, за съответните групи култури. При определяне на таксите е използвана методика подготвена на базата на технологични разработки по сортоизпитването и полската инспекция на земеделските култури, и нормативи за трудоемкост на операциите при различните видове култури, като списъкът на културите отговаря на този посочен в европейските директиви.
- установена е стойността на материалните разходи в издръжката на системата за 2025 г.;
- определени са средствата за работна заплата, включително средствата за осигуровки, на заетите работници и служители в системата на сортоизпитването и сертификацията. При определяне на осигурителните вноски са отчетени средствата за сметка на работодателя, за фондовете на ДОО и здравно осигурителните вноски от работодателя за ДОО за заетите на по служебни и трудови правоотношения.
- размерът на разходите за издръжка на системата е формиран на база фактически направените през 2025 г.
Преките разходи свързани със сортоизпитването за биологични и стопански качества и различимост, хомогенност и стабилност са определени на база технологични карти за всяка култура, които включват необходимите действия по утвърдената за съответната култура методика, видовете и количествата труд необходими за изпълнение на съответните агротехнически мероприятия върху 1 декар опитна площ. Размерът на преките натурални разходи на ръчен и механизиран труд са определени, като съответни суми на човекодните, необходими за изпълнение на действията по съответните методики.
Остойностяването на преките натурални разходи е на база размерът на заплащане на един човекоден за системата на сортоизпитване и сертификация и осреднени пазарни цени на съответните материали.
Критерии за разпределяне на разходите по видове дейности и услуги са нормативните разходи на време за тяхното изпълнение, а фактори за различията в тяхното равнище са обхватът /нормата/ и разходите за единица работно време. При определяне на нормативните разходи на време са използвани технологични разработки за сортоизпитване, полска инспекция и лабораторни анализи на земеделските култури, хронометриране и нормативи за трудоемкост на операциите, при различните видове култури.
При формирането на таксите за някои специфични дейности и услуги, свързани с предбазови и базови семена, посевен и посадъчен материал от внос, третирани семена, семена в насипно състояние, арбитражно окачествяване, посеви бракувани при полско обследване, са взети предвид следните особености:
- при полска инспекция на посеви за производство на предбазови и базови семена се извършват задължително две инспекции, за разлика от полската инспекция на посеви за производство на сертифицирани семена, където се извършва една инспекция. Прегледа на посева за производство на предбазови (ПБ) и базови (Б) семена се извършва по-аналитично, като парцелите за обследване се увеличават приблизително с една трета.
- работата с третирани семена изисква и специални средства за индивидуална защита (специално облекло и предпазни маски).
- вземането на проба от семена в насипно състояние е значително по-трудоемко поради особености при създаването на изходната проба, свързани с осигуряване на достъп до отделните извадки от цялата партидата.
- окачествяването на посевен и посадъчен материал се извършва по предварително изготвен график, на база подадени заявки. При внос се налага експресно окачествяване, с оглед по-бързото освобождаване на транспортните средства и недопускане на необосновани допълнителни разходи за вносителите. Всички семена от внос са третирани (обеззаразени) и в голямата си част са дражирани, което налага допълнителна обработка при анализите. При вноса е необходимо да се извърши и подробна проверка на придружаващите документи (сертификати), за установяване на тяхната достоверност.
С предлаганите изменения размерът на таксите ще е приведен в съответствие с Методиката за определяне на разходоориентиран размер на таксите по чл. 7а на Закона за ограничаване на административното регулиране и административния контрол върху стопанската дейност.
С проекта за Тарифа не се предвижда актуализация на таксите свързани с вписване в регистри, издаване на разрешения, издаване на сертификати, актове за апробация, документи от лабораторен анализ, свидетелства за качество и др. Запазването на таксите за тези дейности е резултат от въведената в ИАСАС интегрирана система за анализ на семена. Използването на тази система способства за запазване, в някои случаи и незначително намаляване, на заплащаните такси и води до облекчаване на разходите на земеделските производители свързани със сертификацията.
Проектът на Постановление за приемане на Тарифа за таксите, които се събират от Изпълнителната агенция по сортоизпитване, апробация и семеконтрол по Закона за посевния и посадъчния материал и по Закона за закрила на новите сортове растения и породи животни е включен в Оперативната програма на Министерския съвет за периода юли-септември 2026 г.

Цели
1. Актуализиране на таксите за финансиране на дейностите по изпитването и признаването на сортовете растения, и контрола при производството, заготовката, разпространяването, търговията и съхраняването на посевния и посадъчен материал.
2. Привеждане на Тарифата в съответствие с изискванията на Закона за въвеждане на еврото в Република България.

Очаквани резултати от прилагането на акта
С предложеният проект на постановление ще се постигне преодоляване на настъпилите промени в макроикономически показатели през годините, които дават отражение върху себестойността на предоставяните услуги и осигуряване на допълнителни финансови средства необходими за предоставяне на извършваните от ИАСАС дейности и услуги.

Финансови и други средства, необходими за прилагането на новата уредба
Размерът на предложените нови такси е в съответствие с необходимите материално-технически и административни разходи, за извършване на съответната дейност и е определен по Методиката за определяне на разходоориентиран размер на таксите по чл. 7а от Закона за ограничаване на административното регулиране и административния контрол върху стопанската дейност и разходването им. За всяка предложена такса е разработена и План-сметка за нейното формиране. Размерът на таксите включва направените преки и непреки разходи, свързани с предоставянето на съответните дейности и услуги на физически или юридически лица. Всички преки и непреки разходи, които могат да бъдат пряко свързани с предоставянето на услугата са посочени в стойността на услугата.
Изчислено е финансово въздействие върху държавния бюджет на предложения проект на Постановление за приемане на Тарифа за таксите, които се събират от Изпълнителната агенция по сортоизпитване, апробация и семеконтрол по Закона за посевния и посадъчния материал и по Закона за закрила на новите сортове растения и породи животни, които ще постъпят допълнително в държавния бюджет в годишен размер на 775 000 евро.
Необходимите допълнителни средства по бюджета на ИАСАС за обезпечаването на разходите за предоставяне на услугите и последващия контрол – за 2027 г. в размер на 775 хил. евро; за 2028 г. в размер на 775 хил. евро; за 2029 г. – в размер по 775 хил. евро.
Приложеният проект на акт води до въздействие върху държавния бюджет, поради което е приложена финансова обосновка, съгласно чл. 35, ал. 1, т. 4, буква „а“ от Устройствения правилник на Министерския съвет и на неговата администрация.

Анализ за съответствие с правото на Европейския съюз
С проекта на Постановление на Министерския съвет не се транспонират актове на институции на Европейския съюз, поради което не е изготвена и представена таблица за съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проекта на постановление, проекта на тарифа, доклада (мотивите), частичната предварителната оценка на въздействието и становището на дирекция „Координация и модернизация на администрацията“ в администрацията на Министерския съвет са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.

Проектът на постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 1 от Устройствения правилник на Министерския съвет и на неговата администрация предлагам Министерския съвет да приеме предложения проект на Постановление.

	Приложение:
	1. Проект на Постановление на Министерския съвет;
2. Проект на Тарифа за таксите, които се събират от Изпълнителната агенция по сортоизпитване, апробация и семеконтрол по Закона за посевния и посадъчния материал и по Закона за закрила на новите сортове растения и породи животни;
3. План-сметки;
4. Частична предварителна оценка на въздействието;
5. Становище на дирекция „Координация и модернизация на администрацията“ в Министерския съвет;
6. Финансова обосновка;
7. [bookmark: _GoBack]Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация;
8. Постъпили становища;
9. Справката за отразяване на постъпилите предложения и становища от обществената консултация;
10. Постъпилите предложения и становища от обществената консултация;
11. Проект на съобщение за средствата за масово осведомяване.

